b'\n_START_ARTICLE_\nHaredi\n_START_PARAGRAPH_\nHaredijuutalaisuus on ortodoksijuutalaisuuden vanhoillisin muoto. Sen seuraajia nimitet\xc3\xa4\xc3\xa4n nimell\xc3\xa4 haredi (hepreaksi \xe2\x80\x8f\xd7\x97\xd6\xb2\xd7\xa8\xd6\xb5\xd7\x93\xd6\xb4\xd7\x99\xe2\x80\x8e, monikossa haredim). Nimitys ultra- tai \xc3\xa4\xc3\xa4riortodoksi voidaan kokea loukkaavana. Haredit uskovat, ett\xc3\xa4 heid\xc3\xa4n uskontonsa ja tapansa muodostavat katkeamattoman ketjun aina Mooseksen ajoista ja tooran saamisesta Siinain vuorella l\xc3\xa4htien._NEWLINE_Haredien el\xc3\xa4m\xc3\xa4 on hyvin perhekeskeist\xc3\xa4. Sek\xc3\xa4 pojat ett\xc3\xa4 tyt\xc3\xb6t k\xc3\xa4yv\xc3\xa4t ensin koulun, ja miehet jatkavat tooran opiskelua je\xc5\xa1iva-koulussa ja naiset seminaarissa 13\xe2\x80\x9318 vuoden i\xc3\xa4st\xc3\xa4 l\xc3\xa4htien. Merkitt\xc3\xa4v\xc3\xa4 osa etenkin pojista pysyy je\xc5\xa1ivassa aina avioliiton solmimiseen asti, ja naimisissa olevat miehet jatkavat usein tooran opiskelua kollel-instituutissa. Seurustelu on usein j\xc3\xa4rjestetty\xc3\xa4. Perheiss\xc3\xa4 on usein paljon lapsia tooran kehotusten mukaan (1. Moos 1:28, 9:1,7)._NEWLINE_Monet haredirabbit kielt\xc3\xa4v\xc3\xa4t television ja elokuvat, maallisten sanomalehtien lukemisen sek\xc3\xa4 internetin k\xc3\xa4yt\xc3\xb6n ty\xc3\xb6el\xc3\xa4m\xc3\xa4n ulkopuolella._NEWLINE_Haredit pukeutuvat el\xc3\xa4m\xc3\xa4ntavan vaatimalla tavalla. Useimmilla miehill\xc3\xa4 on parta, ja l\xc3\xa4hes kaikki pit\xc3\xa4v\xc3\xa4t kipaa koko ajan. Naiset seuraavat s\xc3\xa4\xc3\xa4dyllisyyss\xc3\xa4\xc3\xa4d\xc3\xb6ksi\xc3\xa4 (tznius) ja pit\xc3\xa4v\xc3\xa4t pitki\xc3\xa4 hameita ja pitk\xc3\xa4hihaisia, korkeakauluksisia puseroita. Naineet naiset peitt\xc3\xa4v\xc3\xa4t p\xc3\xa4\xc3\xa4ns\xc3\xa4 ulkona ollessaan. Haredijuutalaisten harjoittama sukupuolten erottelu sis\xc3\xa4lt\xc3\xa4\xc3\xa4 my\xc3\xb6s monia jyrkempi\xc3\xa4 piirteit\xc3\xa4. Esimerkiksi Israelin haredi-yhdyskunnissa naisten ja miesten erottelu julkisen liikenteen linja-autoissa on tavallista, ja naiset pakotetaan matkustamaan joko t\xc3\xa4ysin eri ajoneuvoissa tai erikseen heille erotetuissa osastoissa vaunujen takaosassa. S\xc3\xa4\xc3\xa4nt\xc3\xb6j\xc3\xa4 rikkovat voivat joutua v\xc3\xa4kivallan kohteeksi. T\xc3\xa4llainen syrjint\xc3\xa4 on luonnollisesti muun muassa YK:n peruskirjassa m\xc3\xa4\xc3\xa4riteltyjen perusihmisoikeuksien vastaista, ja monet israelilaisnaiset tuntevatkin itsens\xc3\xa4 n\xc3\xb6yryytetyiksi._NEWLINE_Haredijuutalaiset saavat Israelissa vapautuksen asevelvollisuudesta je\xc5\xa1ivassa opiskellessaan. K\xc3\xa4yt\xc3\xa4nt\xc3\xb6 on \xc3\xa4rsytt\xc3\xa4nyt muita juutalaisia ja johtanut siihen, ett\xc3\xa4 p\xc3\xa4\xc3\xa4osa haredeista opiskelee ainakin nimellisesti eik\xc3\xa4 ole mukana ty\xc3\xb6el\xc3\xa4m\xc3\xa4ss\xc3\xa4, mik\xc3\xa4 madaltaa heid\xc3\xa4n tulotasoaan.'